gu en en en en en en en en en en en en en en en tl tr en en en en en en en en en en en en en en en fr tr en en en en es en en en en en en en en en en fi en nl en en pt en gu gu en nl en en gu gu ceb fr gu gu gu gu gu gu gu fr gu fr gu gu gu gu gu gu gu gu gu gu gu gu gu gu gu gu gu gu fr gu gu gu gu gu gu fr gu gu gu gu gu gu gu gu gu gu gu gu gu gu gu gu gu gu gu gu gu gu en en en en en fa en en en en en ru en en en en en en en en es en en en en ar en en en en en en
કથા-સપ્તાહ : ડંખ (સીક્રેટ મિશન - ૫)
‘લિસન માર્થા...’ સિસિલ્યા ડગલું આગળ વધીને સમજાવવા જતી હતી, પણ તેની પહેલને ઊંધા અર્થમાં લઈને માર્થાએ ટ્રિગર દબાવી દીધું અને અણધાર્યા અંજામનો આઘાત સિસિલ્યાના મુખ પર લીંપાઈ ગયો!
1  |  2  |  3  |  4  |  5  |
સિસિલ્યાના મૃત્યુની ખાતરી કરીને માર્થાએ ઝડપ આદરી. પોતાની યોજનાનો આ તો પૂર્વાર્ધ હતો. પડકારરૂપ ઉત્તરાર્ધ તો હજી બાકી હતો! ઍલને વિલા ફરતે ગોઠવેલી ચોકી વીંધીને પ્રવેશવું મુશ્કેલ જરૂર હતું, પણ અસંભવ નહીં... પોતે ગમે ત્યાં કામક્રીડા માણતા હશે એટલે ઍલને વિલામાં ક્યાંય ઘ્ઘ્વ્સ્ કૅમેરા નથી જડાવ્યા એની જાણ હતી. બૉરિસ પાસેથી પાછલા રસ્તા વિશે જાણી રાખેલું. જેમ ચૂપકેથી પાછલા રસ્તે આવી છું એમ નીકળતી વેળા પણ મારે કોઈની નજરે નથી ચડવાનું. સાઇલેન્સરને કારણે ગોળીબારનો અવાજ ગાર્ડ્સને સંભળાયો નહીં હોય... સિસિલ્યાની લાશ ભલે આમ રહી, પણ આ ગન...
આસપાસ જોઈને માર્થાએ ઍલનની ફિંગરપ્રિન્ટ્સ ધરાવતી રિવૉલ્વર ફાયરપ્લેસમાં એ રીતે ફંગોળી કે હાથનાં નિશાન મિટે નહીં અને પોલીસને સહેલાઈથી હથિયાર મળી પણ આવે!
સંતોષ અનુભવતી માર્થાએ ચપળતાપૂર્વક પર્સમાંથી બૉરિસે ઝડપેલી ઍલન-સિસિલ્યાની અંગત પળોની છએક તસવીરો ડ્રૉઅરમાં મૂકી, એ વખતે ધ્યાન ગયું - અરે, ડેસ્ક પર ઍલનની ફોટોફ્રેમ નીચે આ કવર શાનું!
ટુ ઍલન ફ્રૉમ સિસિલ્યા વાંચતાં હળવેથી કવર સેરવી, પર્સમાં સરકાવી, આવી’તી એમ જ માર્થા સરકી ગઈ.
જતાં પહેલાં દીવાલની બહારની તરફ ઍલન પીતો એ ચિરૂટનો ટુકડો છોડવાનું ન ચૂકી!
‘ફલાણી વિલામાં એક ખૂન થયું છે સાહેબ...’ મુખ્ય રસ્તા પર આવી, નજીકના ફોનબૂથમાંથી અવાજ બદલી માર્થાએ પોલીસને ખબર આપ્યા, પછી ટૅબ્લૉઇડમાં જાણ કરી : શહેરના જાણીતા ધનિકની રખાતનું મર્ડર થયું છે...
ચાર કલાક પછી પોતાના ભવ્ય આવાસમાં ઍલન ઍન્ડરસન પરસેવે નહાઈ રહ્યા છે.
નનામા ફોનથી સતર્ક થયેલી પોલીસ સિસિલ્યાવાળી વિલામાં પહોંચી ત્યારે ગાર્ડ્સને અનર્થની જાણ થઈ. એમાંના એકે ઍલનને માહિતી આપી. મીટિંગમાં વ્યસ્ત ઍલને તત્કાળ તમામ કામ રદ કર્યા. હવે કંઈ જ છૂપું ન રહે એ વિચાર જ કંપાવનારો હતો.
સિસિલ્યાને કોણે - શું કામ મારી એની પઝલ હતી, પણ વિલા જતાં પહેલાં પત્નીને વિશ્વાસમાં લેવી જરૂરી લાગી. માર્થાને બહારથી જાણ થાય એના કરતાં બેટર છે કે હું આડા સંબંધનું કન્ફેસ કરી લઉં તો તેને આઘાત ઓછો લાગે...
પરંતુ એ શક્ય નહોતું બન્યું. પોતાને અચાનક આવી ચડેલા જોઈને માર્થાએ અચરજ દાખવ્યું; પણ પછી બાળકોમાં, તેની વેલ્ફેર ઍક્ટિવિટીઝની ટેલિટૉકમાં જ વ્યસ્ત રહી. બાકી હતું એમાં હવે પોલીસ આવી ચડી...
ઇન્સ્પેક્ટર મૂરના બયાને માર્થા પૂતળા જેવી થઈ - સિસિલ્યા નામની સ્ત્રીનું ખૂન થયું અને તમે કહો છો કે તે મારા પતિની મિસ્ટ્રેસ હતી?
‘નૉટ ઓન્લી ધેટ, મિસ્ટર ઍલન આ મર્ડરના પ્રાઇમ સસ્પેક્ટ છે.’
વૉટ ધ હેલ! મૂરના આ આરોપે ઍલન ખળભળી ઊઠ્યા છે. વિલામાંથી મળેલી રિવૉલ્વર અને ચિરૂટના ટુકડાના પુરાવાએ પ્રસ્વેદનું પૂર ઊમડ્યું છે.
‘વિલાના ડ્રૉઅરમાંથી તમારી-સિસિલ્યાની વાંધાજનક તસવીરો મળી છે. શક્ય છે એના આધારે સિસિલ્યા તમને બ્લૅકમેઇલ કરતી હોય, રાધર તેનું એકલું જિનીવા જવું તમને પસંદ ન પડ્યું હોય...’
ઍલનને સાચે સિસિલ્યાના જિનીવા પ્લાનિંગની ખબર નહોતી, પણ પોલીસે એમાં પણ તરકટ જોયું. પોતે ગમે એટલા વગધારી હોય, ફ્રાન્સ પોલીસને ગુનેગારની શેહ નથી નડતી.
‘આ કોઈની સાઝિશ છે. મને કતલમાં વિના કારણ ફસાવાઈ રહ્યો છે.’ ઍલન આવેશમાં આવ્યો, ‘ખૂન થયું ત્યારે હું મીટિંગમાં હતો...’
એવી જ માર્થા વચ્ચે કૂદી, ‘એલિબીનો પ્રયાસ રહેવા દો ઍલન. મીટિંગમાં એ જ ચાર એમ્પ્લૉઈઝ હતા જેમને તમે હાઇએસ્ટ સૅલેરી પે કરો છો. તેમને કે પછી વિલાના ગાર્ડ્સની જુબાની ખરીદવી રમતવાત ગણાય. માત્ર એના આધારે તમને ક્લીન ચિટ નહીં મળે.’
કેવી સિફતથી માર્થાએ મારા બચાવની મુખ્ય કડીને જ ખેરવી નાખી!
ધીરે-ધીરે ઍલન ટટ્ટાર થયો. પોતાને ગન સાફ કરવા આપતી પત્નીનું દૃશ્ય ઝબૂકતાં કાળજે ચીરો પડ્યો : મા...ર્થા! સમહાઉ તેને અમારા અફેરની જાણ થઈ, એ ડંખનો હિસાબ તેણે આ રીતે ચૂકતે કર્યો‍? સિસિલ્યાનું ખૂન કરી મને ખૂની તરીકે ઝડપાવી દેવાનો પ્લાન માર્થાનો જ હોય!
તેણે હળવેથી પત્નીની નજરોમાં નજર પરોવી. માર્થાના હોઠ સહેજ જ વંકાયા અને આંખોમાં ડોકાતા એ ભાવે ઍલનને સમજવાજોગ સઘળું સમજાવી દીધું!
ઇટ્સ ઑલ ફિનિશ્ડ. આ તબક્કે પોતે ગુનો નહીં સ્વીકારે તો કોને ખબર માર્થાના ભાથામાંથી બીજાં કયાં તીર છૂટશે!
માર્થાએ મોં ફેરવી લીધું, પણ એ તો વિજયનું સ્મિત છુપાવવા!
‘રંગીલા રતને કર્યા ખૂનનાં જતન!’
પહેલાં શહેર અને પછી વિશ્વભરનું મીડિયા ગાજી ઠ્યું. ઍલનને દુનિયાથી છાનો આડો સંબંધ હતો. મિસ્ટ્રેસ તેમની અંગત પળોની છબિના આધારે લગ્ન માટે દબાણ કરતી હોવાથી ઍલને તેને ગોળી મારીને પતાવી દીધી... રાત્રે લાશને ઠેકાણે પાડવાનું પ્લાનિંગ પાર પડે એ પહેલાં તેની શકમંદ હિલચાલથી પ્રેરિત અજાણ્યા શખ્સે પોલીસ અને મીડિયાને કતલની જાણ કરી એટલે બિચારા પાસે કબૂલાત સિવાયનો વિકલ્પ રહ્યો નહીં. રિવૉલ્વર પર, ચિરૂટ પર તેનાં આંગળાંની છાપ છે. બિઝનેસ મીટિંગમાંથી તેણે વીસેક મિનિટ માટે બીજા કામે બહાર જવું પડેલું એ જોગાનુજોગને કારણે તેના બયાનમાં કોઈને શકની ગુંજાયશ લાગી નહીં. ક્રાઇમ નેવર પેઝના સૂત્રમાં સૌએ વિશ્વાસ મૂક્યો. ઍલનના કન્ફેશન પછી નનામો ફોન કરનારની અહેમિયત રહેતી નહોતી. બૉરિસ-માર્ટિન જેવા દિગ્મૂઢ હતા.
‘ઇટ્સ શૉકિંગ...’ માર્થાએ નાનકડી પત્રકાર-પરિષદ બોલાવી ગજબનો સ્પિરિટ દાખવ્યો, ‘ઍલનનું સ્ખલન તેની અંગત કમજોરી હોઈ શકે, પણ બિઝમેનમૅન તરીકે તેમણે અચીવ કરેલા માઇલસ્ટોન અવગણી શકાય નહીં. કોર્ટ જે ચુકાદો આપે એ, મારા બાળકના હિત ખાતર મારા પતિને મેં માફ કર્યા છે અને હા, તેમના એમ્પાયરને હું નબળું પડવા નહીં દઉં એની ખાતરી આપું છું.’
માર્થા સ્ત્રીસહિષ્ણુતાનું, સ્ત્રીશક્તિનું પ્રતીક બની ગઈ.
ઍલને જાણ્યું ત્યારે કડવું હસ્યો : માર્થાએ ભલે કહ્યું, તેણે મને ક્ષમા નથી આપી. મારી બેવફાઈનો દંડ વસૂલ્યો છે! મારું નામ, મારી પ્રતિષ્ઠા, ધૂળધાણી કરી તેણે મસીહાનો દેખાવ ઊભો કરી ખરેખર તો મારા બિઝનેસ પર પણ કબજો જમાવી દીધો છે!
કોર્ટ ફાંસી ન આપે તો પણ જે મેં ગુમાવ્યું છે એ હવે ફરી નહીં મળવાનું... કદાપિ નહીં!
‘વૉઝ ઇટ ઑલ ઓકે?’
મહિના પછી અનાહતને વિદાય દેતી વેળા માર્થાએ પૂછ્યું. અનાહતથી ઇનકાર થાય એમ નહોતો.
પૅરિસની યાત્રા ગજબનાક પલટા આણશે એવું ધાર્યું નહોતું.
શરૂઆત સિસિલ્યાના ફોનથી થઈ. વરસો પછી અચાનક તેની મોજૂદગી પડઘાઈ. બાકી પોતે તો તેને વિસારીને જીવનમાં આગળ વધી ચૂકેલો. ફરી લગ્નની ઇચ્છા ન થઈ, મા-બાપે પણ એનો હરખશોક ન રાખ્યો. કામકાજમાં ડૂબીને દીકરો દેશસેવામાં અગ્રેસર છે એટલું પૂરતું હતું. કાળક્રમે એ લોકો તો ન રહ્યાં, કાર્યક્ષેત્રે પોતે અનેકવિધ જવાબદારીમાં વ્યસ્ત બનતો ગયો. શિરોમોર સમો સબમરીનનો પ્રોજેક્ટ મળ્યો. એના અંતિમ ચરણ સમી આ યાત્રાના આરંભે સિસિલ્યા અવાજરૂપે પ્રગટી, પણ દેહરૂપે મળી ન શકી. પોતે રાહ જોતો રહ્યો ને બીજે દહાડે ટૉક ઑફ ધ ટાઉન જેવા ખબર જાણીને અચરજ થવું સ્વાભાવિક હતું. સિસિલ્યા ઍલનની રખાત હતી ને ઍલને જ તેની હત્યા કરી!
સિસિલ્યા, તારી જિંદગીને તું કયા વળાંકે લઈ ગઈ ને કેવો અંજામ પામી!
ઍલનના બિઝનેસને કારણે ચોક્કસપણે સિસિલ્યા મારા બાબત જાણતી હશે, પણ ઍલનને અમારા પૂવર્‍સંબંધ વિશે ગંધ આવવા દીધી નહીં હોય... જિનીવા જવાનું પ્લાનિંગ કરનારી મોતની સફરે ઊપડી ગઈ! મને તે શું કામ મળવા માગતી હશે?
‘તમને પજવતા પ્રશ્નનો જવાબ મારી પાસે છે.’
અનાહત ઝબક્યો. માઇન્ડ-રીડરની જેમ માર્થા બોલી ગઈ! જોકે તેમની કુશળતા બાબત બેમત નથી. ઍલનના હાથમાંથી સરકેલી વ્યાપારની ડોર તેણે સૂઝબૂઝથી થામી છે. તે પોતે ટેક્નિકલ નિષ્ણાત નથી, પરંતુ એક્સપર્ટ્સ પાસેથી કામ કઢાવવાની ખૂબી અવશ્ય છે તેનામાં. પતિની અરેસ્ટના બીજા જ દિવસથી ઑફિસ સંભાળીને માર્થાએ અનાહતના શેડ્યુલમાં ઘટનાનો સહેજે વિક્ષેપ પડવા નહોતો દીધો. હવે અત્યારે ઍરપોર્ટની લાઉન્જમાં વિદાય આપતી વેળા તે કયા પ્રશ્નના સંદર્ભમાં શું કહેવા માગે છે?
‘સિસિલ્યા તમારી ભૂતપૂર્વ પત્ની હતી એ હું જાણું છું.’
અનાહતે ખભા ઉલાળ્યા, કેસ સાથે આનું કોઈ મહત્વ નહોતું.
‘ઍલન સાથેના લગ્નેતર સંબંધમાં તમારી સાથેનો કપાયેલો સંબંધ કારણભૂત ઠર્યો‍.’ આંચકો આપીને માર્થાએ પર્સમાંથી પત્ર કાઢ્યો, ‘તેનો ઇરાદો સબમરીનનું નો હાઉ લીક કરી દેવાનો હતો...’
હેં! અનાહતે ઝડપથી કાગળ ખોલ્યો. માય ડિયર ઍલનથી શરૂ થતાં પત્રમાં સિસિલ્યાએ અનાહતને આરોપીના પાંજરામાં મૂકીને પોતાના નિષ્ફળ લગ્નજીવનની ગાથા આલેખી હતી. ભૂતપૂર્વ પતિએ આપેલા ડંખને સરભર કરવા, માત્ર ને માત્ર અણુ સબમરીનના પેપર્સ લીક કરવાના ઇરાદે તેણે ઍલનની કૅપ્ટ બની રહેવાનું મંજૂર રાખ્યું ત્યાં સુધીની કબૂલાત લખી તે ઉમેરે છે કે થોડી વારમાં હું અનાહતને મળી તેની સામે જ મોબાઇલની કી દબાવી સબમરીનની વિગતો નેટ પર ફરતી કરી દેવાની છું... અનાહત એ બદનામીનો ડંખ કદી નહીં ભૂલી શકે! મારા આટલા સ્વાર્થ ખાતર મેં તમને યુઝ કર્યા એવું લાગતું હોય તો મેં આપેલા કામસુખની તુલના કરી જોજો, તમને છેતરાયાનો ડંખ નહીં રહે...
અનાહતના કપાળે પ્રસ્વેદ ફૂટ્યો. ખરેખર સિસિલ્યા તેના મિશનમાં કામિયાબ રહી હોત તો!
‘ઍલનની સેફમાંથી મને આ પત્ર મળ્યો...’ સાચું જ લાગે એ રીતે માર્થા બોલી, ‘ઍલને ભલે કબૂલ્યું નથી, પણ મને લાગે છે આ છેતરામણી જાણીને જ તેઓ ઉશ્કેરાયા હશે ને સિસિલ્યાને મારી બેઠા!’
‘ખેર, જે થયું એ. તમે હિંમતભેર આગળ વધ્યા એ ઘણાને પ્રેરણારૂપ રહેશે.’ માર્થાને અભિનંદી અનાહતે વિદાય લીધી.
અજાણતાં જ કેવા ઝંઝાવાતથી મેં તમને બચાવ્યા છે અનાહત!
માર્થા હળવું મુશ્કુરાઈ ઊઠી. સિસિલ્યાનો પત્ર વાંચ્યો ત્યારથી હૈયે રહ્યોસહ્યો પસ્તાવો ઓગળી ગયેલો. તે અનાહત માટે ભલે ગમે એ લખે, મને તે નખશિખ સદ્ગૃહસ્થ લાગ્યા. આઝાદ મિજાજની સ્ત્રીને જ લગ્ન નિભાવતાં ન આવડ્યું... અનાહતની સચ્ચાઈને અન્યાય ન થાય એ માટે કુદરતે જ મને વેળા પર ઘટનાને અંજામ આપવા પ્રેરી હશે! અલબત્ત, આ સત્ય હું ઍલનને ક્યારેય જણાવવાની નથી. શી જરૂર?
અનાહતની ફ્લાઇટે ઉડાન કરી. ઍરપોર્ટમાંથી નીકળતી માર્થાએ ચિઠ્ઠી ફાડીને ડસ્ટબિનમાં નાખી અને આગળ વધી ગઈ.
બે માસ પછી ભારતમાં અનાહતે પ્રથમ સબમરીન સફળતાપૂર્વક તરતી મૂકી. એ અરસામાં પૅરિસની અદાલતે ઍલનને જન્મટીપની સજા સંભળાવી ત્યારે અને સાતેક વરસ ૫છી તેણે ટૂંકી બીમારીમાં જેલમાં જ દમ તોડ્યો ત્યારે પણ માર્થાની આંખો કોરીધાકોર જ રહી! હા, હૈયે ડંખ નથી રહ્યો એવું પણ એ કોઈને બતાવી ન શકી, ક્યારેય નહીં!
Subscribe via email (Registered users only)
Write the displayed characters
Please enable JavaScript to post a new comment
You need an iframes capable browser to view this content.
Copyright © 2012 Mid-day Infomedia Ltd. All Rights Reserved.